<classify> WATAZAMAJI wa runinga kupitia visimbuzi vya MultiChoice Tanzania DSTV, Azam TV na Zuku, wametakiwa kutoa taarifa iwapo waliponunua visimbuzi hivyo, walitakiwa kulipia kutazama chaneli za televisheni za kutazamwa bila kulipia. Watazamaji hao ni wale ambao walitozwa malipo ili kuona chaneli za bila malipo kwenye visimbuzi hivyo, ikiwa ni kabla ya tarehe ya utekelezaji wa amri iliyotolewa kusitisha utozaji wa malipo kwenye chaneli za bila malipo.Maelekezo hayo yalitolewa jana na Mkurugenzi Mkuu wa Mamlaka ya Mawasiliano Tanzania TCRA, James Kilaba ikiwa ni takribani mwezi mmoja tangu mamlaka hiyo ilipoziamuru kampuni hizo kuondoa chaneli za kutazamwa bila kulipia. Katika taarifa yake, Mkurugenzi huyo alisema, baada ya kampuni za MultiChoice Tanzania DSTV, Azam Media Limited Azam TV na SimbaNet Tanzania Limited Zuku kutekeleza amri ya kuondoa chaneli za kutazamwa bila malipo baada ya kukiuka sheria na masharti ya leseni zao kwa kuwatoza watazamaji ada ya viwango mbalimbali kutazama chaneli hizo...Hivyo sasa kila aliyekuwa akitozwa kutazama chaneli za televisheni ambazo ni za bila malipo yaani TBC 1, ITV, Star Tv, Channel Ten, EATV na Clouds Tv kupitia kisimbuzi kimojawapo kati ya DSTV, Azam au Zuku anapaswa atoe taarifa kama alitozwa fedha mara baada ya tangazo la kutakiwa kusitisha kurusha chaneli hizo kutolewa, ilisema taarifa hiyo ambayo iliweka wazi kuwa ni wale tu ambao walitozwa kabla ya Agosti 7, mwaka huu. Aidha alisema; Mamlaka inawataka watazamaji kutoa taarifa kwa TCRA moja kwa moja ili hatua ziweze kuchukuliwa ikiwa agizo hilo la visimbuzi hivyo lilitolewa Agosti 7, mwaka huu baada ya kubainika kuwepo kwa ukiukwaji mkubwa wa taratibu na sheria za leseni za kampuni hizo zinazotoa huduma za televisheni kwa kulipia.Kwa mujibu wa utaratibu wa TCRA wa utoaji leseni, kwa watoa huduma wanaotoa huduma za malipo Pay TV kama DSTV, Azam Tv na Zuku na zile zisizokuwa na malipo FTA kama Ting, Digitek na nyinginezo utofautiane kwa kiasi fulani kwenye gharama za leseni, maudhui, eneo la usimikaji ya miundombinu satellite. Kwa upande wa wanaotoa huduma zisizokuwa na malipo FTA, leseni inayotolewa kwa kampuni inamtaka mhusika kulipia leseni dola za Marekani 400,000. Pia miundombinu ya mhusika kama studio na miundombinu inapaswa kuwa nchini. Aidha, leseni hiyo inataka maudhui ya hapa nchini zaidi huku wananchi wakipata vingamuzi husika kwa bei nafuu. Kwa upande wa taratibu za leseni kwa watoa huduma za malipo Pay TV, mhusika analipa ada ya leseni dola za Marekani 100,000, wakati miundombinu au mitambo ya kurusha inaweza kuwa nje ya nchi. Pia inatoa zaidi maudhui kukidhi soko la kimataifa.  <topic>: kitaifa 